**Първото по рода си побратимяване между с. Житница и с. Смилян е официално**

*Историческото събитие ще бъде отпразнувано с голям събор на боба с наденица*

*16 юли 2019 г.*

На 7 септември 2019 г. ще се проведе първият събор на боба с наденицата в село Житница. Събитието ще отпразнува първото по рода си побратимяване на пловдивското село, което е известно с производството на наденица, и село Смилян – дало името на емблематичния смилянски боб. През месец май жителите на село Житница отправиха покана към хората от село Смилян, а самото побратимяване стана официално на 15 юли, когато бе подписано споразумение за сътрудничество от кметовете на Житница и Смилян – Цецка Йотова и Чавдар Червенков.

*„Поласкани сме, че смилянци приеха нашата покана за побратимяване. Нека седнем на една трапеза и да отпразнуваме храната, която носи българския вкус и традиции. Разбира се, табиетлиите от цялата страна са добре дошли да се присъединят и да празнуват заедно с нас.*“, споделя Цецка Йотова, кмет на с. Житница.

Съборът ще се проведе на входа на с. Житница, в района на конна база Тракиец. Организаторите са подготвили класически боб с наденица за своите гости, а към събитието ще се присъедини и шеф Андре Токев. И защото няма събор без музика, на сцената ще излязат Деси Добрева и „Лудо Младо“ бенд, 100 каба гайди и танцовите ансамбли на с. Житница и с. Смилян.

Повече информация за събора може да откриете тук: <https://bobsnadenitsa.bg/>

В началото на месец юни 2019 г. жителите на с. Житница отправиха нестандартна покана за побратимяване на двете села. Житненци заснеха видео обръщение, публикувано на [официалния сайт на инициативата](https://bobsnadenitsa.bg/), с което канят всички от с. Смилян да се запознаят и побратимят.

Кампанията, която се осъществява с подкрепата на [„Деликатес Житница“](http://delikates.bg/bg/homepage/), цели да припомни на всички, че колкото и да сме различни, винаги има едни общи ценности, които ни обединяват – като традиционните български вкусове и рецепти.

**За компанията:**

„Деликатес Житница“ е създадена през 1993 г. и от основаването си до днес оперира в с. Житница, като към днешна дата по-голямата част от хората от селото работят в предприятието. В производството си компанията обединява качество, традиции и духа на Житница и отговаря на най-високите международни стандарти за качество и сигурност.